Saudiya Arabistoni va Turkiya strategik hamkorlik kengashi tuzish to‘g‘risida kelishib oldi

29-dekabr, seshanba kuni Turkiya prezidenti Rajab Toyyib Erdo‘g‘onning Saudiya Arabistoniga tashrifi boshlandi. Tashrif davomida ikki mamlakat o‘rtasida strategik hamkorlik kengashi tuzish to‘g‘risida kelishuvga erishilgan. Bu haqda Saudiya Arabistoni tashqi ishlar vaziri Odil al-Jubayr ma’lum qildi, deya xabar beradi “Gazeta.ru”.

“Qirol Salmon Turkiya prezidenti Rajab Toyyib Erdo‘g‘on bilan strategik kengash tuzish masalasini muhokama qildi. Mazkur kengashning ta’sis etilishi ikki davlat munosabatlarini yangi bosqichga ko‘tarish imkonini beradi”, — deya ta’kidlagan vazir.
Eslatib o‘tamiz, oldinroq Saudiya Arabistoni o‘z aksilterrorchilik koalitsiyasini tuzgani, unga 34 mamlakat, jumladan, Turkiya ham kirgani to‘g‘risida xabar berilgandi.